section_heading: Pizza, tjestenine i druga jela
paragraph_text: Jednako je svojstveno i međunarodno prepoznato obilježje talijanske kuhinje tjestenina - kuhana al dente, spravljena brzo, s jednostavnim dodacima i umacima, i posipana naribanim parmezanom. Poslužuje se netom pripremljena, vruća, i u pojedinačnim porcijama na tanjuru. Iznošenje velikih količina na stol, te posluživanje hladne, podgrijane ili prekuhane tjestenine mnogi će Talijani smatrati nedostatkom kulture stola. Tjestenina alla carbonara (tal. pasta alla carbonara) je karakteristična za pokrajinu Lacij (Rim i okolica), a najčešće se na ovaj način pripremaju špageti ili rigatoni (makaroni). Jelo je bogatog okusa i bogate žute boje. Priprema se od svježih jaja, komadića cijenjene sušene svinjske obrazine (tal. guanciale) i ovčjeg sira, uz dodatak soli i papra.